Predkladacia správa

        Ministerstvo zdravotníctva Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky o ďalšom vzdelávaní pracovníkov v zdravotníctve.

         Návrh nariadenia vlády Slovenskej republiky bol vypracovaný z pôvodného  návrhu vyhlášky Ministerstva zdravotníctva Slovenskej republiky o ďalšom vzdelávaní pracovníkov v zdravotníctve, keďže uznesenie vlády Slovenskej republiky č. 600 z 27. júna 2001 zmenilo uznesenie vlády SR č. 17 z 10. 1. 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti SR na členstvo v Európskej únii z 8.11.2000 v tom zmysle, že z pôvodnej vyhlášky má byť vypracované nariadenia vlády, ktoré má byť vydané do jedného mesiaca po nadobudnutí účinnosti zákona, ktorým sa mení a dopĺňa zákon NR SR č. 277/1994 Z.z. o zdravotnej starostlivosti v znení neskorších predpisov (schválený Národnou radou Slovenskej republiky dňa 13. 2. 2001 s účinnosťou od   15. 3. 2002). 
 
V návrhu nariadenia vlády Slovenskej republiky o ďalšom vzdelávaní pracovníkov v zdravotníctve sa ustanovuje spôsob ďalšieho vzdelávania pracovníkov v zdravotníctve a upravujú sa špecializačné odbory. Upravujú sa jednotlivé formy ďalšieho vzdelávania pracovníkov v zdravotníctve, ktorými sú nástupná odborná prax, príprava na výkon práce v zdravotníctve iných zdravotníckych pracovníkov a iných odborných pracovníkov v zdravotníctve, príprava na výkon certifikovaných pracovných činností, špecializačná príprava a sústavné vzdelávanie.      
    
Návrh nariadenia vlády bol ešte ako návrh vyhlášky Ministerstva zdravotníctva Slovenskej republiky predmetom medzirezortného pripomienkového konania v termíne od 15. mája 2001 do 28. mája 2001. Pre rozsah zapracovaných zmien oproti pôvodnému materiálu, ktorý bol predmetom medzirezortného pripomienkového konania, bol návrh opätovne predložený do zúženého medzirezortného pripomienkového konania v termíne od 30. septembra 2001 do 15. októbra 2001. Dňa 22. októbra 2001 sa na Ministerstve zdravotníctva Slovenskej republiky uskutočnilo prerokovanie zásadných pripomienok za účasti zástupcov Ministerstva vnútra Slovenskej republiky, Ministerstva obrany Slovenskej republiky, Ministerstva školstva Slovenskej republiky a Ministerstva práce, sociálnych vecí a rodiny Slovenskej republiky. Po prerokovaní sa podarilo rozpory odstrániť. Pripomienky uvedených subjektov boli akceptované a zapracované do návrhu, resp. bol vysvetlený dôvod ich neakceptovania.
Pripomienky uplatnené v rámci zúženého pripomienkového konania k návrhu nariadenia vlády Slovenskej republiky o ďalšom vzdelávaní pracovníkov v zdravotníctve a pripomienky uplatnené v rámci medzirezortného pripomienkového konania k návrhu pôvodnej vyhlášky o ďalšom vzdelávaní pracovníkov v zdravotníctve  sú spracované vo vyhodnotení, ktoré je prílohou materiálu.
           Návrh nariadenia prerokovala Odvetvová rada hospodárskej a sociálnej dohody v rezorte zdravotníctva dňa 12. novembra 2001 a opätovne dňa 26. novembra 2001 a odporučila ho po zapracovaní pripomienok predložiť  na ďalšie legislatívne prerokovanie.
           Návrh nariadenia  vzala Rada hospodárskej a sociálnej dohody Slovenskej republiky dňa 21. decembra 2001 bez prerokovania na vedomie.

Vyhlásenie predkladateľa

	Návrh nariadenia vlády Slovenskej republiky o ďalšom vzdelávaní pracovníkov v zdravotníctve sa predkladá na rokovanie vlády Slovenskej republiky bez rozporu.